คปภ.สั่งฟันบ.ประกันภัยไม่ส่งฐานะการเงินเกิน2เดือน
คปภ.เพิ่มความเข้มคุมประกันภัย ประกันชีวิต ไม่ส่งรายงานฐานะการเงิน 2 เดือนสั่งหยุดรับประกันภัย ลดความเสียหายลูกค้า
30 ส.ค. 2553

คปภ.เพิ่มความเข้มคุมประกันภัย ประกันชีวิต ไม่ส่งรายงานฐานะการเงิน 2 เดือนสั่งหยุดรับประกันภัย ลดความเสียหายลูกค้า
นายอำนาจ วงศ์พินิจวโรดม ผู้อำนวยการอาวุโส ฝ่ายวางแผนและพัฒนาระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า ในไตรมาส 3 นี้ คปภ.จะเพิ่มความเข้มงวดในการกำกับดูแลบริษัทประกันวินาศภัยและบริษัทประกันชีวิตให้มากขึ้น โดยจะมีการนำเกณฑ์ใหม่ๆ เข้ามาวัด เช่น ไม่ส่งรายงานฐานะการเงินติดต่อกัน 2 เดือน หรือ มีสภาพคล่องต่ำกว่าที่คปภ.กำหนดติดต่อกัน 2 เดือน จะสัณนิษฐานว่าฐานะการเงินเริ่มจะมีปัญหา จะสั่งให้หยุดออกกรมธรรม์ใหม่ หรือ หยุดรับประกันภัยเป็นการชั่วคราว เพื่อลดจำนวนประชาชนที่จะได้รับความเดือดร้อนหากบริษัทดังกล่าวไม่สามารถแก้ไขปัญหาฐานะการเงินได้
"เกณฑ์ส่งสัญญาณเตือนล่วงหน้า หรือ เออลี่วอนนิ่ง ยังไม่เพียงพอ ยังมีบริษัทที่หลีกเลี่ยง และหลุดรอดไปได้ เราจึงต้องการกระชับพื้นที่ความเสียหายให้แคบลง จึงต้องเพิ่มความเข้มงวดให้มากขึ้น เราหวังว่าจะทำให้บริษัทที่มีปัญหาฐานะการเงินแบบขั้นหนักๆ จะลดลง เพราะได้ป้องกันตั้งแต่ต้น"นายอำนาจ กล่าว
น.ส.ชำเลือง ชาติสุวรรณ รองเลขาธิการ สายตรวจสอบ คปภ.เปิดเผยว่า สำหรับบริษัทที่มีปัญหาฐานะการเงินที่เข้าสู่ภาวะปกติแล้ว คือ บริษัท ฟีนิกซ์ ประกันภัย(ประเทศไทย) บริษัทวิคเตอรี่ ประกันภัย(ประเทศไทย) เคยประสบปัญหาเงินกองทุนต่ำกว่าเกณฑ์ แต่ปัจจุบันได้เพิ่มทุนและสามารถดำเนินธุรกิจได้ตามปกติ ส่วนบริษัทที่ยังอยู่ระหว่างการแก้ไขมี 2 บริษัทคือ บริษัทเอ.พี.เอฟ.อินเตอร์แนชชั่นแนล อินชัวรันส์ บริษัท ลิเบอร์ตี้ประกันภัย ขณะนี้อยู่ระหว่างถูกสั่งหยุดรับประกันภัยเป็นการชั่วคราว และ ทำการเพิ่มทุนเพื่อให้เงินกองทุนเป็นไปตามที่กฎหมายกำหนด ซึ่งทางคปภ.จะมีการติดตามแผนฟื้นฟูกิจการและให้ดำเนินการเข้าสู่ภาวะปกติโดยเร็วที่สุด
"ได้รับแจ้งจากทางเอ.พี.เอฟ.ฯ ว่าได้ผู้ร่วมทุนรายใหม่แล้ว ซึ่งตามกำหนดเขาจะต้องส่งผลฟื้นฟูมาให้ทางคปภ.ภายในวันที่ 10 ก.ย.นี้ ถ้ามีผู้ร่วมทุนรายใหม่เข้ามาเชื่อว่าแผนฟื้นฟูกิจการคงไม่มีปัญหา ส่วนลิเบอร์ตี้ อยู่ระหว่างกระบวนการแก้ปัญหาฐานะการเงิน ซึ่งจะมีการเสนอต่อคณะกรรมการของคปภ.ต่อไป"น.ส.ชำเลือง กล่าว
น.ส.ชำเลือง กล่าวว่า สำหรับ บริษัทฟินันซ่า ประกันชีวิต ขณะนี้มีผู้สนใจเข้าร่วมทุน 4 ราย ได้ทำการตรวจสอบทรัพย์สินของบริษัทเพื่อเสนอราคาซื้อ โดยจะมีการส่งให้คณะกรรมการควบคุมบริษัทภายในวันที่ 17 ก.ย.นี้ หลังจากนั้นคณะกรรมการควบคุมบริษัทจะทำการพิจารณาเงื่อนไขเสนอซื้อของทั้ง 4 บริษัท ซึ่งไม่สามารถบอกได้ว่าจะแล้วเสร็จเมื่อไหร่ แต่เชื่อว่าจะเร่งเลือกผู้ลงทุนรายใหม่ให้เร็วที่สุด โดยจะเลือกผู้ลงทุนที่เป็นประโยชน์กับบริษัทฟินันซ่ามากที่สุด